“คิงส์เมน ซี.เอ็ม.ที.ไอ.”จะขาย IPO 300 ล้านหุ้น ใช้ขยายรง.-ลงทุนในพม่า
"คิงส์เมน ซี.เอ็ม.ที.ไอ."จะขาย IPO 300 ล้านหุ้น ใช้ขยายรง.-ลงทุนในพม่า
1 ก.ย. 2558

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า บริษัท คิงส์เมน ซี.เอ็ม.ที.ไอ. จำกัด (มหาชน) ได้ยื่น Filing version แรก เมื่อวันที่ 31 สิงหาคม 2558 เนื่องจากบริษัทฯจะเสนอขายหุ้นแก่ประชาชนเป็นครั้งแรก (IPO) จำนวน 300 ล้านหุ้น โดยบริษัทฯออกหุ้นเพิ่มทุนเสนอขาย 250 ล้านหุ้น และหุ้นเดิมเสนอขายโดยผู้ถือหุ้นเดิม คือ Kingsmen Creatives Ltd. เสนอขาย 50 ล้านหุ้น โดยมีความประสงค์จะขอเข้าจดทะเบียนในตลาดหลักทรัพย์ เอ็ม เอ ไอ (MAI) และ มีบล.ธนชาต เป็นที่ปรึกษาทางการเงิน
วัตถุประสงค์ประสงค์การใช้เงินที่ได้จากการระดมทุนในครั้งนี้ เพื่อลงทุนขยายโรงงานผลิตเฟอร์นิเจอร์ลำลูกกาคลอง 6, ใช้ลงทุนขยายธุรกิจในประเทศพม่า, ใช้ลงทุนในโรงงานรังสิต-นครนายกคลอง 11, ใช้ชำระคืนเงินกู้ยืมจากธนาคาร และใช้เป็นเงินทุนหมุนเวียนทางธุรกิจ
บมจ. คิงส์เมน ซี.เอ็ม.ที.ไอ. ให้บริการออกแบบและตกแต่งงาน (Design &amp; Build) อย่างครบวงจร ในงานตกแต่งภายใน งานแสดงสินค้าและนิทรรศการ การตลาดทางเลือก และงานพิพิธภัณฑ์และสวนสนุก
ผลการดำเนินงานของบริษัทฯ ณ วันที่ 30 มิ.ย.58 มีสินทรัพย์รวม 384.4 ล้านบาท หนี้สินรวม 283.4 ล้านบาท ส่วนของผู้ถือหุ้น 101.4 ล้านบาท และงบการเงินรวมงวด ม.ค.-มิ.ย.58 มีรายได้จากการบริการ 416.0 ล้านบาท ต้นทุนการให้บริการ 314.3 ล้านบาท กำไรสุทธิ 34.2 ล้านบาท
ณ วันที่ 31 ส.ค. 58 บริษัทฯมีทุนจดทะเบียน 100 ล้านบาท และมีทุนชำระแล้ว 75 ล้านบาท แบ่งเป็นหุ้นสามัญ 750 ล้านหุ้น มูลค่าที่ตราไว้หุ้นละ 0.10 บาท หลังเสนอขายหุ้นในครั้งนี้แล้ว บริษัทฯจะมีทุนชำระแล้ว 100 ล้านบาท หรือ 1,000 ล้านหุ้น
ผู้ถือหุ้นรายใหญ่ของบริษัทฯ ณ วันที่ 31 ส.ค.58 คือ ครอบครัวพิเศษสิทธิ์ ถือหุ้น 460,025,000 หุ้นหรือคิดเป็น 61.3% หลังเสนอขายหุ้นในครั้งนี้แล้วจะลดสัดส่วนการถือหุ้นลงเหลือ 46%
บริษัทฯมีนโยบายจ่ายเงินปันผลให้แก่ผู้ถือหุ้นในอัตราไม่น้อยกว่าร้อยละ 30 ของกำไรสุทธิจากงบเฉพาะกิจการ ภายหลังหักภาษีเงินได้นิติบุคคล และเงินสำรองต่าง ๆ ทุกประเภทตามที่กำหนดไว้ในกฎหมายและข้อบังคับของบริษัทฯ   ส่วน Kingsmen Creatives Ltd. ถือหุ้น 150 ล้านหุ้นหรือคิดเป็น 20% หลังเสนอขายหุ้นในครั้งนี้แล้วจะลดสัดส่วนการถือหุ้นลงเหลือ 10% ถือหุ้น 100 ล้านหุ้น    